Papersnake/gushiwen huggingface dataset:
与启南游虞山二首 其一
吴宽（明代）

我本不饮人，爱山如爱酒。春游亦易事，出户即掣肘。

决策为此亦，所幸得良友。譬彼足病弱，扶掖乃能走。

虞山遥在望，岂意落吾手。侧足乱石间，纵目平湖口。

赏心虽云乐，吊古怅然久。丹井事有无，刻铭覆华构。

如何梁昭明，书台蔽林薮。
次韵羹苋
方岳（宋代）

琉璃蒸乳压{左犭右屯}膏，未抵斋厨格调高。
脱粟饭香供野苋，荷锄人饱捻霜毛。
断无文伯可相累，比似何曾无大毫。
见说能医射工每，人间此物政骚骚。
入临朐境
陶安（明代）

宿迁离半月，方度穆陵关。到府八百里，驱车千万山。

路虽多险峻，身不倦跻攀。沽酒投村店，相看一破颜。
句
章得象（宋代）

天面长虹一鉴痕，直通南北两山春。
答分守魏大夫
李复（宋代）

坐忆金台别，于今十四年。
新恩乘五马，北首渡三川。
县急均鹾户，边停助饷钱。
晋民衣食薄，移柱听调弦。
次韵同出祓殡
洪皓（宋代）

弭节于今涉四年，扬鞭同出岂徒然。
临丧弗用先桃茢，跃马宁思惜锦鞯。
铁讶廉颇羞蔺下，自知杨炯愧卢前。
归来病体殊饥倦，亟遣庖人起爨烟。
王才谅自行朝归以进士题名示予怆然有感
晁公溯（宋代）

先朝赐第白玉京，五世不出长安城。
每闻三岁射策罢，诸生盛服趋天庭。
禁门漏尽开九重，阙角仿佛晨光红。
衣冠是日集殿下，金支翠旗色相射。
空雷隐隐车转毂，鸣梢一声禁籞肃。
须臾云开飞六龙，皇帝亲御蓬莱宫。
宫槐满庭白日长，侍臣玉立分两厢。
众星煌煌拱北极，龙须负扆天中央。
羽林虎贲拥仗立，霜交陛戟摩秋光。
天风徐来雉扇举。遥识重瞳似文祖。
胪传初罢日当午，起拜君恩谢明主。
日斜天门随仗出，车马联翩动阡陌。
金钱赐宴上林苑，千花万草生颜色。
少年得意凌青云，路人叹息家人迎。
昔为儿童亲风此，当时仰望如天人。
岂知生世逢艰难，流离忧患尤可怜。
乘舆巡狩在江表，亮阴三年犹不言。
诏令蜀都别选士，西游弹铗秋风前。
决科偶中太常第，意气岂复如当年。
临安太守今为谁，玉字能刻玻璃碑。
曲江题名岂料见，摩挲墨本心伤悲。
楚山联绵越山远，梦魂不到明光殿。
一官留滞未得归，此阙何时眼中见。
游圆通寺
马仲珍（宋代）

一筇吾事足，身世付科头。
渐长石间笋，半遮林杪楼。
云飞山欲动，木落塔如浮。
游客未归去，松阴人茗瓯。
送梁拾遗肃归朝
皎然（唐代）

明主重文谏，才臣出江东。束书辞东山，改服临北风。

万里望皇邑，九重当曙空。天开芙蓉阙，日上蒲桃宫。

天子初未起，金闺籍先通。身逢轩辕世，名贵鸳鸾中。

故人荣此别，何用悲丝桐。
偈颂一百二十三首
释祖钦（宋代）

尽道先师今日死，谁知今日是生朝。
不知却有何凭据，紫柏黄檀一处烧。
刁经臣将归南徐许予寻隐居之所及亡室坟地因
梅尧臣（宋代）

欲居江上山，试与问京岘。
尝观鲍家诗，心慕已不浅。
行当卜结庐，依农事清亩。
傍葬吾先妻，同穴晚未免。
买谷勿险深，求冈要平显。
松竹应所宜，蒿莱预教翦。
我志决不移，君言幸须践。
絮影
厉同勋（清代）

记得销魂在酒边，浮踪不信又今年。忽看陌上春如许，便觉天今碧可怜。

帘卷欲迷初上月，楼高独认旧时烟。几番误入红尘里，相对东风更惘然。
玉交枝
蒋士铨（清代）

露浓风小。碎情怀，千条万条。悲秋宋玉空年少。苦十载，笼头破帽。

乘鸾艳福愧文箫。书空薄命怜殷浩。伴人愁，诗瓢。

殢人愁，蓝桥鹊桥。
瓶花二首
范成大（宋代）

小梅未可折，不折惜空回。
拥鼻燃一枝，也道探春来。
将归湖上留别陈宰
方干（唐代）

归去春山逗晚晴，萦回树石罅中行。

明时不是无知己，自忆湖边钓与耕。
石井
叶梦得（宋代）

神龙傲幽蛰，睡美得所安。
宇宙岂不广，敛收寄深蟠。
不知九地藏，何似海滨宽。
谩作无镀窦，言依小巑屼。
微流出绀地，碧玉储清寒。
乱木共苍翠，佛宫荫檀栾。
宁怀帝者家，示暇排云端。
油云有时去，雾雨森蒙漫。
聊从老农戏，旱魃不可干。
客行度嵌岩，尘土疲跨鞍。
原借壁间瓢，一饮凉肺肝。
自都门北望永陵有感
郭谏臣（明代）

破晓辞金殿，冲寒出玉京。中天日渐午，西岭雪初晴。

云护园陵迥，沙铺辇路平。先朝旧臣子，哀感不胜情。
两浙转运使吕少卿挽辞
强至（宋代）

卿月无光没使星，属封涕泪逐霜零。
敝裯旧服从身殓，素节清霜到目瞑。
澄汰浊流师孟博，诛求横赋罪延龄。
尘埃尚父当年玉，寂寞韦贤奕世经。
千里九秋伤旅榇，一门三相起家庭。
谁提大笔书功行，为激贪夫作美铭。
游道场山遇雨
周弼（宋代）

飘然久作登临想，才遇名山雨亦游。林尾乱声犹间响，枝头残滴未全收。

濯翻野竹从教亸，冲落岩花放出流。欲把姓名书石上，几回拈笔又成休。
南阳涧
陈岩（宋代）

人家四散占荒丘，晓夜悲鸣涧水流。
点点寒鸦来不尽，昏云颓日古猷州。
次韵李秬灵山亭宴集宠戏之句
晁补之（宋代）

胜游谁继竹林贤，岘首高情自邈然。
宝刹千寻出天半，灵山三面落樽前。
梅花摘得宁烦驿，桃叶呼来不用船。
南楚何须说穷巷，且陪铃合听昆弦。
西江月（十二之九）
张伯端（宋代）

冬至一阳来服，三旬增一阳爻。月中复卦溯晨潮。望罢乾终姤月。

日又别为寒暑，阳生复起中宵。午时姤象一阴朝。炼药须知昏晓。
出江
郑刚中（宋代）

净练已欣平似熨，更因过雨助清深。
何人孤笛穿云杪，远岸归舟入树阴。
鸥鸟惯看迁客面，江山偏识老夫心。
半钩小卷黄昏月，欲得新计个里寻。
送陶子北征
屈大均（明代）

岁晏愁行役，苍茫万里鞭。白无南雪地，阴有朔风天。

老马空知路，饥鹰不下田。唾壶休击碎，烈士未衰年。
同魏茂先潘茂洪泛湖终日
张镃（宋代）

天将奇观留东南，波织翡翠山堆蓝。
仙庐佛刹互入望，渔篷游堆遥相衔。
清愁闭户孤晴色，试逐薰风领佳客。
平生行处后相当于盘，枯淡自甘先竹墨。
放船何处芙蓉开，绿幢翠葆从天来。
凌波生尘想遗佩，抚槛徙倚心悠哉。
秦关将种身九尺，须绕茶烟閒虎戟。
潘君高隐百不知，酒酣慷慨乾坤窄。
空蒙暮气收斜阳，柳色转岸参差香。
南漪杜鹃易桧海，公子爱客邀举觞。
毕逋栖乌噭城上，登车揽辔归相望。
乘閒结伴须数来。与往不烦拘定向。
灵岩山下寻黄二丈不遇
葛一龙（明代）

开门见山如见君，渡湖相问不相闻。
篱边野水淡秋色，屋上老乌啼夕曛。
邻人为说携家去，更入青山最深处。
溪寒路狭难独行，短棹空维乌桕树。
亦文斋竹
赵希迈（宋代）

疏竹墙边笋渐添，况逢数日雨廉纤。
粉梢一夜抛寒箨，便有清阴拂短檐。
孙致平尊人挽诗
史尧弼（宋代）

再见书楼氏，风流继六贤。
素轻千户拟，还宋一经传。
好学嗟亡矣，伤心为衋然。
郎君今二妙，早晚慰深泉。
旅兴（四十首）
刘基（明代）

晨兴梳短发，庭树生秋风。
万物有容色，与故各不同。
硕实属老成，天柔怨童蒙。
英英黄金花，旎旎清露丛。
岁暮等沦落，何异蒿与蓬。¤
新春杂感次韵和中山
陈鹏年（清代）

铁瓮城边路，金焦江上山。蛟螭蟠地轴，豺虎踞天关。

皎日群阴散，春风十亩闲。烟云俨图画，蜡屐好跻攀。
祝王友竹先生五十寿辰
郑家珍（清代）

浊世翩翩自守真，更逢大衍庆芳辰。槐庭爱日垂长荫，葭琯吹灰度远春。

奉佛右丞能笃旧，行年伯玉妙知新。称觥未与香山会，遥望南星拜老人。
论俗诗四首
何耕（宋代）

伤人利己事多端，唆讼尤为第一般。
二竞力疲俱愿息，中人未了又经官。
月夜南楼漫兴
刘梦熊（清代）

月出江南好，山光浸碧流。平生多古意，第一在高楼。

天远人何处，高怀我欲秋。不关情思迥，身世久浮鸥。
病中九首
刘克庄（宋代）

隆乾先绪微如线，负荷常忧力量轻。
已矣学农并学圃，非惟惭长亦惭卿。
沂源昔□渐师友，尚齿今谁问[以下原残缺三面，
每面十行，行二十字]
能仁光睦长老画师顶相请赞
释崇岳（宋代）

恣拍盲性，用劈胸拳。
并荡三玄三要，管甚栗棘金圈。
渠侬已是灭胡种，不知将底付儿孙。
洞仙歌·苹洲小棹
朱彝尊（清代）

苹洲小棹，约兜娘相共。
岂意钱塘片帆送。
逢故人江上，一路看塘，宁料我过了恶泼灵洞。
东瓯城下泊，孤屿中流，明月秋潮夜来涌。
此际最消凝，苦忆西楼，想帘底玉钩亲控。
舍旧枕珊瑚更谁知，有泪雨烘干，万千愁梦。
寄代渊
张方平（宋代）

尘走我何劳，岩栖君愈高。林斋且吟啸，世路尽风涛。

小桂閒招隐，西岷续返骚。气机冲不露，承弁纵双毛。
追拟玄真子渔歌 其二
赵处澹（宋代）

雨晴山色静堆蓝，桥外人家分两三。缘岸北，远溪南，片片闲云趁落帆。
上益昌守李大夫
唐庚（宋代）

标致自清流，知名二十秋。诸儒堂上席，群客帐前筹。

南渡衣拖绣，西来幕建油。食葱逢屈突，封户识荆州。

襦裤三巴国，櫜鞬九郡侯。道兴期变鲁，文盛拟从周。

讼矢虽关听，宾壶不废投。未妨登衮衮，暂屈布优优。

望府多奇士，华颠愧督邮。崎岖缘底事，憔悴此重游。

举目江山是，翻身岁月遒。客愁移带眼，乡思咏刀头。

技痒论文在，心阑触事休。那堪趋冉冉，祗是判悠悠。

揣分宜长引，忧贫复少留。长裙何处曳，门馆傥容邹。
偈颂一百三十六首
释惟一（宋代）

微雨润枯荄，严风搅林木。
梅唇已破香，柳眼眠未足。
尘世竞奔忙，光景相追逐。
林间无事人，好唱云门曲。
今朝腊月二十五，明朝腊月二十六。
闻吴山钟
姚勉（宋代）

举世昏昏醉梦中，一声震撼自天宫。
鳌呿大海三山动，狮吼危巅万兽空。
待漏早期惊假寐，求衣宵起寤宸聪。
须臾浊雾都收歛，唤出扶桑皎日红。
袭袭
王令（宋代）

袭袭前修与後生，要言高爵是身荣。
却将猎较诬师圣，不见三年学有成。
樵歌三首
郑起（宋代）

入城不识公与卿，行歌道上旁无人。
衣衫蓝楼鹑百结，与妻索笑妻生嗔，
那知不是朱买臣。
荷气
释宝昙（宋代）

一池芳日上帘钩，荷气蒸人醉不收。
藕欲作舟花作屋，更和风露管清秋。
留别成父弟以贫贱亲戚离为韵五首
赵蕃（宋代）

秋日苦易暗，秋宵苦难晨。
虫号鸡不已，我亦长吟呻。
哀哉念何深，出处累一贫。
在家庸可忍，行旅计愁人。
答谢民师书
苏轼（宋代）

近奉违，亟辱问讯，具审起居佳胜，感慰深矣。某受性刚简，学迂材下，坐废累年，不敢复齿缙绅。自还海北，见平生亲旧，惘然如隔世人，况与左右无一日之雅，而敢求交乎？数赐见临，倾盖如故，幸甚过望，不可言也。

所示书教及诗赋杂文，观之熟矣。大略如行云流水，初无定质，但常行于所当行，常止于所不可不止，文理自然，姿态横生。孔子曰：“言之不文，行而不远。”又曰：“辞达而已矣。”夫言止于达意，即疑若不文，是大不然。求物之妙，如系风捕景，能使是物了然于心者，盖千万人而不一遇也。而况能使了然于口与手者乎？是之谓辞达。辞至于能达，则文不可胜用矣。扬雄好为艰深之辞，以文浅易之说，若正言之，则人人知之矣。此正所谓雕虫篆刻者，其《太玄》、《法言》，皆是类也。而独悔于赋，何哉？终身雕篆，而独变其音节，便谓之经，可乎？屈原作《离骚经》，盖风雅之再变者，虽与日月争光可也。可以其似赋而谓之雕虫乎？使贾谊见孔子，升堂有余矣，而乃以赋鄙之，至与司马相如同科，雄之陋如此比者甚众，可与知者道，难与俗人言也；因论文偶及之耳。欧阳文忠公言文章如精金美玉，市有定价，非人所能以口舌定贵贱也。纷纷多言，岂能有益于左右，愧悚不已！

所须惠力法雨堂两字，轼本不善作大字，强作终不佳；又舟中局迫难写，未能如教。然轼方过临江，当往游焉。或僧有所欲记录，当为作数句留院中，慰左右念亲之意。今日至峡山寺，少留即去。愈远，惟万万以时自爱。
桃叶渡
缪葆忠（清代）

峨峨石头城，盈盈秦淮水。乌衣年少子，风采无与比。

轻舟载越姬，涉江采兰茝。颜如朝霞升，翩若惊鸿起。

昔居若耶溪，今移金粉里。借问渡口人，名马安足拟。

懊侬莫懊侬，侬心亦如尔。入市买吴绫，裁成合欢被。

桃叶与桃根，璧合成两美。不知景阳井，风流似此否？
天门山
孔平仲（宋代）

惟天莽苍苍，乃立此门阙。山本如城高，剖凿中断裂。

两峰竞秀倚，千古势相戛。大江方南来，逼束不得泄。

潴为无底深，散作万顷阔。想当割据时，闭固孰敢发。

夕阳坐荒亭，诗思摹峭拔。清晨放舟出，回首见呀豁。

西梁尚局促，壮观心颇阔。安得呼化工，努力更一揠。
己卯冬雪夜怀人诗十二首 其七 多雯溪
张玉纶（清代）

记从见面两心倾，此谊真堪托死生。不作寻常酬酢语，全敷心腹肾肠情。

百年事业风盘鹘，一代才华浪跋鲸。怀抱不殊忘誓约，笑他车笠强要盟。
王元章作墨梅并题长句书其后
陆完（明代）

月落参横兴已空，鉴湖清浅夜推篷。
消磨不尽惟豪气，犹在疏花淡墨中。
虞美人·绮疏人把罗衣叠
佚名（宋代）

绮疏人把罗衣叠。岫幌铺残月。宝烟细袅博山中。梦惹暖红鸳锦、醉香风。觉来犹记乘鸾处。不是蓝桥住。落花流水认前溪。想见五云为路、静无泥。
陈丞以南安寨上所得二诗及到龙泉闻余戍地最远见怀二首为寄次韵 其二
赵蕃（宋代）

路穷千涧底，人绝万山旁。暝宿茅寮冷，晨炊土灶荒。

多年布衾裂，倍觉夜蔬香。有底从军乐，题诗日在忙。
沁园春
周权（元代）

说与黄花，九日今朝，同谁举觞。笑指点行囊，虽然羞涩，朅来闹市，怎忍荒凉。

螯压橙香，酒浮萸紫，醉脱乌纱鬓欲霜。孤云外，是吾庐三径，归兴偏长。

催人苒苒年光。问役役、浮生着甚忙。自东篱人去，总成陈迹，龙山饮散，几度斜阳。

人物雕零。乾坤空阔，世事浮沉醉梦场。登高处，倚西风长啸，任我疏狂。
赠刘无虞侍郎
李正民（宋代）

粉户为郎赞冢卿，十年先后典铨衡。要津讵可驰高足，大器于今见晚成。

相对樽前叹华发，宁于纸上校虚名。万钉宝带知非称，欲买良田待退耕。
贬降至汝州广城驿
郑愔（唐代）

近郊凭汝海，遐服指江干。尚忆趋朝贵，方知失路难。

曙宫平乐远，秋泽广城寒。岸苇新花白，山梨晚叶丹。

乡关千里暮，岁序四时阑。函塞云间别，旋门雾里看。

夙年追騄骥，暮节仰鹓鸾。疲驽劳垂耳，骞腾讵矫翰。

将调梅铉实，不正李园冠。荆玉终无玷，随珠忽已弹。

晓装违巩洛，夕梦在长安。北上频伤阮，西征未学潘。

倾车无共辙，同派有殊澜。去去怀知己，何由报一餐。
次韵鲁参政观潮
柳贯（元代）

怒潮卷雪过樟亭，人立西风酒旆青。
日毂行天沦左界，地机激水出东溟。
倒排山岳穷千变，阖辟云雷竦百灵。
望海楼头追胜赏，坐中宾客弁如星。
窗下
仇远（元代）

黄昏忽上云，西窗竟无月。
烛花自盈枝，可玩不可折。
天风吹钟声，急急吹烛灭。
可惜窗下书，少读三四叶。
题竹溪近藁二首
刘克庄（宋代）

□□久让□□□，□□墙低怯浅攻。
白敏居常嘲杜甫，愈谦自说效卢仝。
三千首探骊颔宝，九万里抟鹏背风。
欲往从之翅羽短，碧天无际海连空。
寄东阳王明府
赵湘（宋代）

经炎虽得信，旦夕梦兼思。
多暇知无事，新秋合有诗。
树凉看雨过，吏散见蝉移。
谁共清宵坐，西轩月满池。
又寄潼川漕仲房
孙应时（宋代）

巴蜀劳肤使，溪山隔岁华。
一身知放国，万里岂忘家。
腊雪装归辔，春风阅禁花。
君王定前席，不必赋长沙。
寄题朱元晦武夷精舍十二咏 其七 寒栖馆
杨万里（宋代）

鍊玉云粘杵，朝真露湿衣。一声半夜鹤，月里羽人归。
康定中予过洛桥墩南得诗两句於今三十二年矣
司马光（宋代）

流尘集宝鉴，尘昏鉴不昏。
织泥落清水，泥浑非水浑。
人能辨二物，相与自忘言。
二物不能辨，悠悠何足论。
无为舍其内，逐外取烦冤。
次韵李圣和寒食郊居二首 其二
刘挚（宋代）

林梢黄绿野禽鸣，泱漭春阳泛地平。禁火人家甘冷淡，浴蚕天气趁清明。

谁将马络寻春去，独佩诗囊傍水行。稚女弄花田叟醉，笑歌真是太平声。
吴江道中
释居简（宋代）

蔓滋螟螣燕孙谋，争得嫠砧不怨秋。筑圃莫嫌登稼少，尚馀荞麦趁霜收。
叔韶弟以退堂洪老诗来寄谢
楼钥（宋代）

不受人天供，甘心乐隐居。
坐穷千里目，笑拥一楼书。
攻媿老无用，退堂闲有余。
相望可杭苇，何日访吾庐。
公无渡河
于慎行（明代）

公无渡河，河水汤汤，连山嵯峨。电雨晦冥，龙伯来过。

吞舟锯齿，其族孔多。公无凫跃之技，出没涛波。又无宝璧与马，歆神之和。

往则沉溺，当奈公何。善游固有数，请公无渡河。
归途过铜官山
戴炳（宋代）

山径崎岖落叶黄，青松疏处漏斜阳。鸣禽无数声相应，一阵微风野菊香。
送薛秀才归乡
余靖（宋代）

半岁接高论，一朝归故关。
道存慙设醴，别易忍登山。
进即龟龙瑞，退当江海闲。
无为牵俗趣，碌碌利名间。
符亭二首
薛能（唐代）

符亭之地雅离群，万古悬泉一旦新。

若念农桑也如此，县人应得似行人。

山如巫峡烟云好，路似嘉祥水木清。

大抵游人总应爱，就中难说是诗情。
再和实之喜雨呈正之
黄干（宋代）

苦海渺无涯，火宅常自焚。青衫不疗饥，白首非工文。

勉策疲驽姿，舍己为人耘。造物真小儿，苦乐胡不均。

突如四月时，梅雨成炎蒸。安得玉烛调，一晦复一明。

中夜忽自悟，感慨若有神。有名汝不趋，有利汝不奔。

独与迂阔友，卜邻向东屯。燕坐想羲皇，浩歌发商声。

床头有浊醪，啸咏聊自倾。又如苦旱中，一雨涧壑盈。

草木回春姿，万象皆更新。君今东屯成，拙寝复几兴。

我亦侧西流，草阁时共凭。长想千载上，依依耦耕人。
送友人南归
王贞白（唐代）

南国菖蒲老，知君忆钓船。离京近残暑，归路有新蝉。

岘首白云起，洞庭秋月悬。若教吟兴足，西笑是何年。
偈颂一百五十首
释心月（宋代）

德山一棒，临济一喝。
家贫难办素，事忙不及草。
三千里外见譊讹，未免虾跳不出斗。
禅人写真求赞
释正觉（宋代）

太虚之心，万象之身。
濯濯水中月，英英华上春。
而今到处相逢也，眼里无筋一世贫。
题张侍郎子大朴园图
励杜讷（清代）

金谷已榛芜，平泉谁继作。繁华销歇只转瞬，永世长存惟淡泊。

司马功成恣燕间，胸中自有真丘壑。一区别业隔尘嚣，萦带河流负城郭。

寻常花木缀青幽，几楹轩槛辞丹雘。粳稻千畦绿映墙，芙渠十里香侵幕。

无边野趣供流连，偶尔壶觞留太仆。清白高风奕叶传，太史声华在木天。

朴园先生绳祖武，蓬山虎观资仪矩。言会昌时未易酬，故园久侍烟霞主。

松菊栽培插竹篱，扫除三径开蔬圃。总是象贤师俭意，不增一椽与尺土。

缅怀先泽梦游频，却喜王蒙写逼真。滏原风景原殊绝，衬贴林亭照耀人。

展卷低回生远思，何时卜宅结芳邻。
闭居五咏其一杜门
苏辙（宋代）

可怜杜门久，不觉杜门非。
床锐日日销，髀肉年年肥。
眼暗书罢读，肺病酒亦稀。
经年客不至，不冠仍不衣。
视听了不昧，色声久已微。
终然浑为一，谁言我无归。
未到丹徒二十里间，见石翁石婆
杨万里（宋代）

诏许诗人江海游，丹徒初到晋徐州。
炉边肠谷日长昼，琖底醉徐天不秋。
六代兴亡何处问，一生奔走几时休。
石翁石媪霜前笑，管得南朝陵墓愁。
暮春晦日
强至（宋代）

绿阴轻处记春踪，芳草虽残饮兴浓。
明日清和天更好，不须愁听晓楼钟。
访姚媒长清醒泉上隐居和吴禹上
何转书（明代）

春阴微雨霰，梅鹤访林逋。锦石花边榻，名泉竹下厨。

匏蔬分负郭，歌吹隔西湖。何日从偕隐，长无间架租。
和陶归鸟 其四
吴芾（宋代）

翩翩归鸟，顾影萧条。亦既休息，敛此风标。仍遇俦匹，其鸣交交。

营巢虽苦，亦复亡劳。
水村
陆游（宋代）

家住烟波似画图，残年不复叹头颅。
深深竹坞见萤度，翳翳菰头闻鸟呼。
十里笳声上云汉，一空星影落陂湖。
天公著我非无地，却悔从来错怪渠。
秋相望
元稹（唐代）

檐月惊残梦，浮凉满夏衾。蟏蛸低户网，萤火度墙阴。

炉暗灯光短，床空帐影深。此时相望久，高树忆横岑。
晚次宣溪辱韵州张端公使君惠书叙别酬以绝句二章 其二
韩愈（唐代）

兼金那足比清文，百首相随愧使君。俱是岭南巡管内，莫欺荒僻断知闻。
苦雨赠方爻甫
冯景（清代）

苦雨连宵困积阴，练川高士共开襟。相携水阁间垂钓，独坐藤床静鼓琴。

投剂定知医国手，谈禅全得法王心。蚕荒麦烂秧难插，何药能消四野祲。
遣兴二首 其二
刘鹗（清代）

秋气日已肃，稍觉庭树变。江湖子非鱼，风雨客如燕。

桓桓六尺躯，漂母寄一砚。伯牙莫我顾，遂也羞自荐。

常悲楚卞氏，刖足固求衒。巢由古之人，怀哉不可见。

坐久开我门，江波白如练。
浣溪纱 观王大令鸭头丸帖真迹，怀玉翁
吴湖帆（清代）

千里迢迢别梦长。十年未许不思量。应知多病了何妨。

王谢堂前桃叶渡，鸭头丸底地黄汤。水云流处养生方。
酒后
徐侨（宋代）

酒正醺人苦不禁，诗来撩我可无吟。
轻纨不动清风在，况有松声醒醉心。
送李仲积北上
陈樵（元代）

图名当入朝，图利当入市。丘壑多贱贫，胡为久留此。

入市不图利，入朝不图名。不如丘壑间，逍遥抗高情。

白日从东来，忽焉向西没。急景易蹉跎，红颜坐消歇。

鼎鼎百年内，已过四十春。借问百年老，能有几何人。

纵使创还丹，可以长不老。志士惜分阴，立身亦不早。

回首望堂上，慈亲双鬓皤。得禄奉荣养，其如迟暮何。

绝裾固无取，负米良足美。违离膝下去，岂比荡游子。

峨峨黄金台，凤诏求贤材。君行会有遇，名成早归来。
登狮子岩示徐生
于云赞（清代）

谁倩倪迂洒画毫，狮林累累出平皋。行滕孤往吾犹健，绝巘同登子可豪。

远听秋声动寥廓，俯临云气匝周遭。雷峰西下山千万，一障东蟠此最高。
自东冈缭出舍北
陆游（宋代）

年光岂不好，老境独无欢。
百步未为远，一尊聊自宽。
泽枯波尚绿，霜薄叶初丹。
矫首问来雁：中原应苦寒？
送黄仲韬学士提学湖北先发日本 其二
黄文开（清代）

西风重食武昌鱼，夹道争迎谕德车。列郡山川天堑险，渡江人德浪淘馀。

伯牙台迥秋花晚，太白楼空夜月初。高会南皮问今昔，未应闲散老尚书。
恩义操 其一
陈元光（唐代）

天尊地卑分君臣，乾男坤女生男孙。怀恩抱义成人伦，入有双男出有君。

行义显男男以尊，隆恩敦君君以仁。君仁男尊恩义纯，双全忠孝参乾坤。

春秋乱贼纷然起，仲尼一笔扶人纪。
宫词
王珪（宋代）

帘旌风卷绿波流，绣扇红鸾五彩楼。
撮角茶床金钉校，暗花香印锦纹头。
提干渔溪
俞桂（宋代）

不涉惊涛心自稳，柳阴阴处著孤舟。
的知世路多机穽，一线閒名付直钩。
观恭师诗书以二绝勉之 其二
释道潜（宋代）

论书当亦似论兵，军律非严事不成。行伍会须同比栉，出奇方可语纵横。
芦槛
朱松（宋代）

手斸修芦著槛栽，使君公退几徘徊。想当风雨翻丛急，疑卷江徘入座来。

未办松窗眠绿浦，且将屐齿印苍苔。种成桃李人间满，应念孤根首屡回。
次韵和毛正仲胡潜画鹤歌
刘弇（宋代）

青田有仙物，脱略众凡外。驾彼轻举人，邈与五云会。

一朝羽群空，谁识真意态。有客笔气捎云庄，写以全体翩低昂。

月栖宛是只清影，露警似许声圆吭。旧传蝉雀傅轻箑，末技枉奏真孱凉。

非如楚绡削秋水，迹未拔陆心先翔。叔宝踞瘦骨，巢父洗尘恋。

屋壁擅新誇，巾縢掩馀玩。展疑洞天逼，缄恐神物怨。

因舞成赋良未真，缘相作经那足神。万黄金轻寸毫重，剑术岂啻移裴旻。

薛公鹤手高唐世，其人已逐东波逝。傥得胡生肖似归，古人未必今人非。
三辅黄图载赵飞燕太液池结裾游宋公鸡蹠载飞燕太液池归风送远曲俱谓飞燕欲御风仙去杂用古语戏题于后 其一
杨冠卿（宋代）

饮飞挟宸舟，彩鹢粲云母。波涵太液秋，影动灵鼍吼。

观云棹水太菱蕖，冯夷击鼓群龙趍。飘飘仙袂随风举，帝怜飞燕结缨裾。

当时得意更深眷，承恩日在昭阳殿。兹游奇绝冠平生，三十六宫俱健羡。
拒霜二首
张明中（宋代）

游蜂识尽千红紫，只這寒芳竟不闻。
九月清霜可拒哉，芙蓉刚欲拒霜开。
不知拒着清霜后，还有三冬傲雪材。
乌夜啼（五首）
蒋山卿（明代）

门前杨柳树，借汝乌夜栖。
郎眠夜未半，无奈汝争啼。
古南苑
杨备（宋代）

张永移家入洞天，绿篁红藕旧林泉。人间满百人应少，明帝恩深三百年。
吕城谒祖庙
孙邦（宋代）

吾祖持兵镇此都，投身九死定全吴。
一朝流矢中眸子，千载忠魂列霸图。
墓木但遗枫合抱，庙庭还有像完躯。
英雄未必输张许，青史功名定有无。
助甫远驾见访遂成四章情见乎辞 其三
王世贞（明代）

前人工织锦，后人但织缟。缟故不足言，无锦缟亦好。

念我平生不，来自千里道。契阔未及陈，涕泪如横潦。

鼎养随形尽，恩诚委秋草。所以先达言，荣名竟为宝。

搦管不自斑，安能为君藻。矫矫济南生，其骨惜已槁。
秋日
张耒（宋代）

陨叶鸟不顾，枯茎虫莫吟。
野荒田已获，江暗夕多阴。
夜语闻山雨，无眠听楚砧。
敝裘还补绽，披拂动归心。
木兰花（般涉调）
张先（宋代）

人意共怜花月满。花好月圆人又散。欢情去逐远云空，往事过如幽梦断。

草树争春红影乱。一唱鸡声千万怨。任教迟日更添长，能得几时抬眼看。
双溪二首 其二
梁安世（唐代）

岸高平步远汀沙，落木梢头点乱鸦。舞动双龙金锁甲，兰皋影外晚红斜。
蜀州西湖
范成大（宋代）

闲随渠水来，偶到湖光里。
仍呼水月舟，径度云锦地。
谁云不解饮，我已荷香醉。
湖阴玉婵娟，敻立红妆外。
何须东阁梅，悠然自诗思。
惊风入午暑，水竹有秋意。
采菱不盈掬，兴与蒪鲈会。
遥知新津宿，魂梦亦清丽。
自叹
宋伯仁（宋代）

又作淮南客，边尘压鬓毛。
夜长蛩聒聒，家远雁忉忉。
把酒天徒问，推篷月正高。
英雄四方志，休恋故人袍。
对雪二首
毛滂（宋代）

空庭白凤舞毰毸，扑帟窥帘去却回。
柳絮似将春色到，梅梢不认月华来。
轻盈舞殿三千女，缥缈飞天十二台。
定有仙人来种玉，蓝田归计少徘徊。
贺新凉（自寿）
吴编修（宋代）

出处男儿事。甚从前、说著渊明，放高头地。点检柴桑无剩粟，未肯低头为米。算此事、非难非易。三十年间如昨日，秀才瞒、撰到专城贵。饱共暖，已不翅。

旁人问我归耶未。数旖年、平头六十，更须三岁。把似如今高一著，更好闻鸡禁市。总不似、长伸脚睡。六月荷凤芗州路，北螺山、别是般滋味。今不去，视江水。
忆母
陈藻（宋代）

上缀珠玑为屋盖，旁堆翡翠作屏风。
醉翁不见身贫贱，卧向凉飚清露中。
大学试驾幸后苑观谷
李复（宋代）

禁御开清晓，宸心喜豫游。
鸣鸾迎霁日，嘉谷茂高秋。
秀颍晴光烂，雕舆睿鉴留。
晨光照金粟，喜色动珠旒。
绿野勤农力，青编蔼帝猷。
周人豳颂在，王业起耕畴。
思蜀
陆游（宋代）

蜀庄鸣飞隘九区，超然岂止山泽臞。
荒台古井无处所，行子但觅房公湖。
集古 其二 老将
李俊民（金朝）

怜君一见一悲歌，破虏曾轻马伏波。

今日宝刀无杀气，太平功业在山河。
偈颂六十首
释昙华（宋代）

思是闻之本，闻是思之用。
青原白家三盏酒，吃了犹道未沾唇。
孤山后写望
林逋（宋代）

水墨屏风状总非，作诗除是谢玄晖。
溪桥袅袅穿黄叶，樵斧丁丁斫翠微。
返照未沉僧独在，长烟如淡鸟横飞。
南峰有客锄园罢，闲倚篱门忘却归。
赠鞋生
溥洽（明代）

父子相传履制奇，青丝细软合时宜。声随鸣佩君王识，影落飞时太史知。

泥滓乍离归隐计，香云才振上升期。年来敝屣无心弃，却笑干将补较迟。
春风
李咸用（唐代）

青帝使和气，吹嘘万国中。发生宁有异，先后自难同。

辇草不消力，岩花应费功。年年三十骑，飘入玉蟾宫。
花犯 八月闻莺，值海棠复开
李符（清代）

捲筠帘，金梭忽溜，青林已非昔。倚阑干立。讶老桂黄边，犹露春色。

几丝带雨蔫红湿。莺穿亦爱惜。为载酒、向曾听处，相逢如旧识。

巡檐觑花太零星，翻疑狼籍后、东风留得。记前度，寻芳事，梦中游历。

又谁料、敷声似诉，重唤起、秋窗拈赋笔。便杜老、断无吟句，也应题醉墨。
绍兴亲享明堂二十六首
佚名（隋代）

钦惟合宫，承神至奠。
祗武专精，俨然若存。
奠兹嘉阳，茝兰其芬。
发祉隤祥，以子以孙。
塔溪流月
冯名望（明代）

古塔孤标碧水浔，流来月色出松阴。悠悠树杪如悬镜，泛泛波光似跃金。

沙白不关霜露湿，溪清偏见广寒深。洲前无限光华好，何必庾楼足放吟。
晓上乌石滩
朱翌（宋代）

急滩上水船，进寸辄退尺。
老夫敢稳坐，解衣起佐刺。
凡我同舟敢，有力俱不惜。
已济各相贺，可以正枕席。
反观顺流入，如电亦如射。
艰难与快意，等是时行役。
月落东方明，云收远山碧。
翩然两白鹭，过眼已无迹。
天地正尔宽，何苦自跼蹐。
脱带且腰舟，歇我履一只。
墙角红梅，九月发花一朵，偶成四绝；时羁狱舍，用「盐」字 其一
张煌言（明代）

秋严霜气薄于盐，谁道官梅早放尖；一点寿阳丹的笑，不须□额卧春檐。
途中寄李二（一作李益诗）
戎昱（唐代）

杨柳烟含灞岸春，年年攀折为行人。

好风若借低枝便，莫遣青丝扫路尘。
送东阳马生序(节选)
宋濂（明代）

余幼时即嗜学。家贫，无从致书以观，每假借于藏书之家，手自笔录，计日以还。天大寒，砚冰坚，手指不可屈伸，弗之怠。录毕，走送之，不敢稍逾约。以是人多以书假余，余因得遍观群书。既加冠，益慕圣贤之道，又患无硕师名人与游，尝趋百里外，从乡之先达执经叩问。先达德隆望尊，门人弟子填其室，未尝稍降辞色。余立侍左右，援疑质理，俯身倾耳以请；或遇其叱咄，色愈恭，礼愈至，不敢出一言以复；俟其欣悦，则又请焉。故余虽愚，卒获有所闻。

当余之从师也，负箧曳屣，行深山巨谷中，穷冬烈风，大雪深数尺，足肤皲裂而不知。至舍，四支僵劲不能动，媵人持汤沃灌，以衾拥覆，久而乃和。寓逆旅，主人日再食，无鲜肥滋味之享。同舍生皆被绮绣，戴朱缨宝饰之帽，腰白玉之环，左佩刀，右备容臭，烨然若神人；余则缊袍敝衣处其间，略无慕艳意，以中有足乐者，不知口体之奉不若人也。盖余之勤且艰若此。今虽耄老，未有所成，犹幸预君子之列，而承天子之宠光，缀公卿之后，日侍坐备顾问，四海亦谬称其氏名，况才之过于余者乎？
过金陵寿焦弱侯太史
李之世（明代）

宝箓吐丹文，钟山接紫氛。天生一德相，身致重华君。

妙理既参秘，名言卓不群。胸涵云梦有，气郁桂枝芬。

天乙仙人下，空同圣帝闻。色丝牵綵羽，劲笔扫雄军。

清庙玙雕簋，明堂乐奏鼖。龙门谁可到，兰畹若为薰。

日月双丸跳，汞铅大药分。岁星占侍从，寿极灿河沿。

五百图书在，三千道德云。适周方问礼，遇郢政求斤。

愿效台莱祝，何如荐野芹。
山行
苏过（宋代）

肩舆历尽黄茆冈，青山壁立耸大行。忽惊雷转山石裂，涛头千尺分钱塘。

飞空雨雹寒崖碧，倒影垂虹射晴日。高岩俯瞰先目眩，杖策纵观森股慄。

只疑天河泻地上，又恐滟滪飞山脊。猿猱悲鸣霜树折，虎豹震动山月黑。

千年水石自成宝，下有蛟龙深莫测。明年岁旱当汝求，暴雨一声飞霹雳。
破镜诗
徐德言（南北朝）

镜与人俱去，镜归人未归。无复姮娥影，空留明月辉。
效白乐天体自咏二十韵
蔡戡（宋代）

人生七十稀，我今六十六。
幼小承门资，长大窃科目。
平步登瀛洲，超迁应郎宿。
省寺久徊翔，京华厌驰逐。
七持使者节，三剖刺史竹。
晚玷两禁班，滥纡三品服。
游宦四十年，徒糜太仓粟。
君恩无以报，扪心自惭恧。
吾闻老氏言，知足乃不辱。
力辞会稽组，愿赋祠庭禄。
举首谢鹓鸿，甘心友麋鹿。
家有十顷田，居多数椽屋。
长子通朝籍，二女归仕族。
貤恩沾弟侄，余俸赡亲属。
始望岂及此，平生不啻足。
无奈百病侵，齿豁头已秃。
指挛足蹒跚，背驼腰屈曲。
消长自乘除，祸福多倚伏。
枚数亲旧间，十九登鬼录。
自怜衰病翁，讵知不为福。
更漏子·玉钩裁
卢祖皋（宋代）

玉钩裁，罗袜浅。心事漫拈针线。钗半?，鬓慵梳。新来消瘦无。江南路。花无数。春梦不知何处。帘影转，瞑禽西。看看眉黛低。
归海上旧居
章孝标（唐代）

乡路绕蒹葭，萦纡出海涯。人衣披蜃气，马迹印盐花。

草没题诗石，潮摧坐钓槎。还归旧窗里，凝思向馀霞。
宿西谷院六首 其三
李新（宋代）

山翠围裘领，溪声响佩环。终年无俗客，不用掩松关。
偈颂七十八首
释正觉（宋代）

五月半，农忙乱，
插田心是秋成饭。却道禾熟不临场，
只麽任从风雨烂。禅和子，
一身了。一身两眼对两眼，
个中丝发初无间。老狐涎尽复何疑，
再坐盘中弓落盏。
满江红 其五 蒜山晚眺，用梅村先生蒜山怀古韵
董元恺（清代）

拳石嵯峨，临断岸、丹崖百尺。看一带、崩腾京口，惊涛飞入。

两岸分明南北堑，半江割据曹刘敌。更年年、芳草阅齐梁，扁舟客。

烽火静，烟墩白。钟鼓振，帆樯集。俯镆铘峭崿，森陈戈戟。

铁瓮势连龙虎险，楼船日没鼋鼍宅。听萧萧、丛竹响寒芦，吹横笛。
城南杂咏二十首·山斋
张栻（宋代）

叠石小峥嵘，修篁高下生。
地偏人迹罕，古井辘轳鸣。
补陀岩颂
黄庭坚（宋代）

脩罗身量等须弥，入藕丝孔逃追北。补陀岩下不战人，八万魔军皆解甲。
和赵朝议追咏其亡友园亭三首 其一
苏过（宋代）

宿草论交旧，佳亭榜字新。平畴烟漠漠，野水碧粼粼。

挂剑嗟吾晚，悬车叹汝伸。西州不忍过，朱户锁埃尘。
寄海峤丈人
徐凝（唐代）

万丈只愁沧海浅，一身谁测岁华遥。

自言来此云边住，曾看秦王树石桥。
春兴七首 其六
刘基（明代）

深春积雨感年芳，暮馆轻寒透客裳。翠柳条柔先改色，紫兰花冷不飘香。

山中虎豹人烟少，海上楼台蜃气长。燕子新来畏沾湿，一双相对立空梁。
送晦翁十首
王阮（宋代）

精微元不在河汾，原道词雄亦浅闻。
自得正心诚意论，始知天未丧斯文。
病起窥园十绝
刘克庄（宋代）

病来岂有力迎缓，耄及已将家付康。
干蠱久劳小儿子，探丸未遇大医王。
醉蓬莱·望皇都清晓
程珌（宋代）

望皇都清晓，瑞日祥烟，洞开阊阖。一朵红云，映重瞳日月。万岁山高，九霞杯暖，正想宸游洽。绝塞庭琛，重闱天笑，年年仙阙。韶凤徘徊，蒲鱼演漾，镐酒恩浓，龙蟠建业。玉琢麟符，分付人中杰。奠国安民，持将祝寿，乐作君臣悦。看取头厅，押班称贺，明年天节。
题洪觉范方丈
王庭圭（宋代）

曲径通禅房，辟户得佳境。适从阛阓至，顿觉耳根静。

古木含萧森，寒梢发光景。墙围数竿竹，中藏大千境。

月从天上来，入林散清影。炉焚薰佛香，盌注浮雪茗。

客散群动息，兹焉发深省。
送宗元始和尚之天竺维那 其二
赵偕（元代）

数声钟罢木鱼鸣，不管桑田几变更。惟有西来意无限，一溪寒玉照人明。
送张子和之金陵
周孚（宋代）

转蓬相遇紫髯城，老眼昏昏喜再明。与世多违真俗债，于身无益是虚名。

试将休歇偿前境，莫把文章眩后生。若相钟山有闲地，早令秋雁与传声。
雪中同周臣内翰赋二首 其一
王仲元（元代）

天上端花散不收，温温叶气浃皇州。横溪月澹梅宜腊，平野风皇麦有秋。

清兴雅高东武会，孤吟谁似灞陵游。西山玉立三千丈，好句都输赵倚楼。
许国公生辰
彭龟年（宋代）

恭自内出，俭非外饰。
恭俭而实，是之谓德。
作德日休，心广体逸。
何以曰寿，由是而积。
句
石延年（宋代）

蛇露根穿岭，龙眠影在潭。
前诗似欲得吾弟一转语耳乃报札谓不能分痛又云四大为累只得调耐因更成数语
王世贞（明代）

后痛犹未来，前痛已过去。唯有刹那痛，与我复无与。

欲觅止痛者，亦复不知处。是以忽见宽，寝息了如素。

循览分痛言，将无手足故。与约更不痊，割弃门外路。
雪湖过偿前约叠前韵奉酬 其一
谢迁（明代）

爱閒抛却旧腰金，静里高眠醉里吟。抚景慨伤秋别去，候门惊里客过临。

山含宿霭光逾远，菊傲微霜色正深。幽壑断邱双屐惯，路经窈窕不须寻。
秋凉晚步
杨万里（宋代）

秋气堪悲未必然，轻寒正是可人天。
绿池落尽红蕖却，荷叶犹开最小钱。
诗一首
林邵（宋代）

西来汉水接江流，大别山前旧沔州。看到夕阳无尽兴，一行飞鹭下汀洲。
仓部弟生日五绝 其五
刘克庄（宋代）

平生老兄弟，岁晚共婆娑。苏氏推同叔，程家说二哥。
用前韵酬昌龄弟
王十朋（宋代）

原宪曾非病，陈平岂久贫。路遥骐骥困，原近鹡鸰亲。

窗几坐穷夕，更筹听报寅。田园劳尔辈，愧是素餐人。
种木芙蓉
张嵲（宋代）

去岁经冬百卉空，今年多种木芙蓉。
未如蜀国城边望，疑是秋江渡口逢。
定乏雄蜂来慰藉，应与进菊伴丰容。
敢同出水方新句，空自长吟负老松。
再赋纪实
许及之（宋代）

官身不办游山具，只有茶铛与笔床。旋买鲈鱼供箸美，却携玉笔待樽凉。

同来稚子听情话，更有幽僧炷妙香。遥望画船云锦外，好风吹到笛声长。
七月三首 其一
韩淲（宋代）

地僻稀人迹，重林日自虚。鸟飞晨气外，蝉噪晚凉初。

馀润从侵屦，浮埃倦整书。樵渔时上下，闭户又何居。
宿青草湖（重湖，南青草，北洞庭）
杜甫（唐代）

洞庭犹在目，青草续为名。宿桨依农事，邮签报水程。

寒冰争倚薄，云月递微明。湖雁双双起，人来故北征。
自题画扇
张舜民（宋代）

忽忽南迁不记年，二妃祠外橘洲前。
眼昏笔战谁能画，无奈霜纨似月圆。
游古山
刘过（宋代）

信步作幽讨，有庵如此深。
佛灯明老屋，秋日淡疏林。
柏树祖师意，松揪老子心。
十年弃坟墓，洒泪一悲吟。
点绛唇·兰花
姚述尧（宋代）

潇洒寒林，玉丛遥映松篁底。凤簪斜倚。笑傲东风里。
一种幽芳，自有先春意。香风细。国人争媚。不数桃和李。
花发状元红慢
刘几（宋代）

三春向暮，万卉成阴、有嘉艳方坼。娇姿嫩质。冠群品，共赏倾城倾国。上苑晴昼暄，千素万红尤奇特。绮筵开，会咏歌才子，压倒元白。

别有芳幽苞小，步障华丝，绮轩油壁。与紫鸳鸯、素蛱蝶。自清旦、往往连夕。巧莺喧翠管，娇燕语雕梁留客。武陵人，念梦役意浓，堪遣情溺。
木假山记
苏洵（宋代）

木之生，或蘖而殇，或拱而夭；幸而至于任为栋梁，则伐；不幸而为风之所拔，水之所漂，或破折或腐；幸而得不破折不腐，则为人之所材，而有斧斤之患。其最幸者，漂沉汩没于湍沙之间，不知其几百年，而其激射啮食之馀，或仿佛于山者，则为好事者取去，强之以为山，然后可以脱泥沙而远斧斤。而荒江之濆，如此者几何，不为好事者所见，而为樵夫野人所薪者，何可胜数？则其最幸者之中，又有不幸者焉。

予家有三峰。予每思之，则疑其有数存乎其间。且其孽而不殇，拱而不夭，任为栋梁而不伐；风拔水漂而不破折不腐，不破折不腐而不为人之所材，以及于斧斤之，出于湍沙之间，而不为樵夫野人之所薪，而后得至乎此，则其理似不偶然也。

然予之爱之，则非徒爱其似山，而又有所感焉；非徒爱之而又有所敬焉。予见中峰，魁岸踞肆，意气端重，若有以服其旁之二峰。二峰者，庄栗刻削，凛乎不可犯，虽其势服于中峰，而岌然决无阿附意。吁！其可敬也夫！其可以有所感也夫！
送程侍御钜夫
魏初（元代）

一封丹诏九天来，御史青骢翰苑才。廊庙久劳思稷契，丘园初不望邹枚。

定知天下无双士，正在君侯此一回。自昔楚材为晋用，中原麟凤莫深猜。
诸人颇有和余百梅诗者各赋一首
刘克庄（宋代）

百首初成六十馀，朝涂暮改费居诸。
谁将彩笔传于子，人怪青春小似余。
一笑拈花差易耳，三年刻楮欲何如。
梅兄樗叟俱枯槁，总把风光义让渠。
奉教追赴九成宫途中口号
李峤（唐代）

委质承仙翰，祗命遄遥策。事偶从梁游，人非背淮客。

长驱历川阜，迥眺穷原泽。郁郁桑柘繁，油油禾黍积。

雨馀林气静，日下山光夕。未攀丛桂岩，犹倦飘蓬陌。

行当奉麾盖，慰此劳行役。
送张含还金齿
李梦阳（明代）

百忧强自排，感之辄复积。亦知别心苦，所柰欢爱客。

迢迢西南夷，叹子此行役。出云怀旧山，倦鸟厉归翮。

时情苟靡遭，勉合亮奚益。还道尚云远，去去加餐饭。
已尝早稻晚禾得雨亦骤长出城按行阡陌历诸寺
程公许（宋代）

稻垅枫林锦缬文，秋郊乐事压芳春。
为山谷访竹尊者，介卫公芳石丈人。
午暑缓觞休北寺，夕曛趣驾度东津。
胜游偶际文书暇，一笑溪山面目亲。
初到池州沿檄阻风麻步 其一
黄彦平（宋代）

悲风林际万牛斗，惊浪江间百马奔。舟归指点淮南岸，桅折船漂何处村。
寄玉涧
王偘（宋代）

山中之乐属高人，风月无边取次吟。
但使胸中饱丘壑，莫将片点着埃尘。
归宗寺四咏 其四
李纲（宋代）

光射苍岩石镜屏，我来一现岂无情。谁云显晦知时节，长伴空山寒月明。
洛中寺北楼见贺监草书题诗
刘禹锡（唐代）

高楼贺监昔曾登，壁上笔踪龙虎腾。
中国书流尚皇象，北朝文士重徐陵。
偶因独见空惊目，恨不同时便伏膺。
唯恐尘埃转磨灭，再三珍重嘱山僧。
宿鸟
王恭（明代）

深林纤月上，啧啧独栖时。夜半山风急，惊飞过别枝。
梅花二十首 其七
张道洽（宋代）

千林冻损积阴凝，一点春从底处生。玉色独钟天地正，铁心不受雪霜惊。

孤芳若与东君背，数树能令南纪明。醉后惟愁踏花影，青鞋不敢近花行。
点绛唇（家人生日）
毛滂（宋代）

何处君家，蟠桃花下瑶池畔。日迟烟暖。占得春长远。

几见花开，一任年光换。今年见。明年重见。春色如人面。
守蒲过洛思十岁时侍先君寓居泣涕成诗二首二
晁补之（宋代）

先君欲筑伊川意，四十年间万事非。
他日一廛从可卜，白头持此欲安归。
纪程十绝 其三
张侃（宋代）

宿雾漫山寒未开，老僧笑我四番来。功名迁转都如此，颇羡幽人隐涧隈。
郭郎儿慢·自在逍遥
王哲（金朝）

自在逍遥，清静恣闲行走。拄灵杖、慢垂宽袖。任彩霞、缭绕紧相杖，更远远香风，翠雾同来诱。忽昂头，蓦观莹景添秀。见青衣、半空召手。便唤余、休更别追寻，指白云深处，这里神仙有。
书西湖雷峰云讲主草书
郑清之（宋代）

云师一生耽圣草，银铁蟠空觑天巧。
老来逸气未全平，笔底锋芒犹独扫。
开关勇士争赴敌，剑戟弓戈奋相缭。
睡龙决起求颔珠，划木抓岩纷怒爪。
风雷喧豗撼坤轴，飞电交横印清沼。
忽然天宇变空澄，千丈孤峰立寒峭。
张颠惊号智永泣，剥筋椎髓为君饱。
恨予不习草书诀，九转枯肠祗自搅。
支师支师汝诚能，春蚓秋蛇几时了。
何如认取主人翁，破衲蒙头纸窗晓。
涧上草堂
陆嵩（清代）

萧然廿载闭柴荆，过眼沧桑自变更。千古高风追泄柳，一生心事托侯嬴。

采薇得食何忧饿，却聘无书为晦名。谁似山阴戴处士，死生不忘故人情。
和克家侄谢周凤隐雪中留宿韵
柴元彪（宋代）

遥指龟峰拟问津，芒鞋踏碎玉嶙峋。
去程暮雪留行客，回首春嶙有故人。
三酌茅柴斟白堕，一炉榾柮当乌薪。
饶他势利相倾绝，管鲍交情正在贫。
谒谢南海神登浴日亭
李需光（明代）

浪戢潮平海效灵，清森祠宇镇南溟。五更日涌摇金碧，三岛烟消列翠屏。

浩浩洪恩覃澥渤，洋洋禋祀享明庭。一尊寄傲沧波里，浴日亭寒酒未醒。
自上封下福岩道旁访李邺侯书堂山路榛合不可
林用中（宋代）

百年古路已成荒，今日人称相国堂。
麟凤已归天上去，空留遗像在斜阳。
燕巢
洪咨夔（宋代）

华堂横架晴虹壮，来凤结巢长一丈。
中间赑屃谯楼势，两旁坡陀翼城样。
相攸尔居莫此乐，得意鸣声相下上。
同时啐啄三四雏，尽日往来千百饷。
欲飞未飞翅羞涩，似定不定跂摇漾。
施施引趁女墙行，戢戢教升危堞望。
黄金铸印分裹有，何用芹泥呈瑞象。
主人长健燕长归，但愿春风不相放。
哭径山策老
陆游（宋代）

岌岌龙门万衲倾，翩翩只履又西行。
尘侵白拂绳床冷，露滴青西卵塔成。
遥想再来非四入，尚应相见话三生。
放翁大欠修行力，未免人间怆别情。
和怀玉本老
徐元杰（宋代）

失脚天台绝顶峰，又来怀玉乱山中。
琼桥去后无消息，禅月重重有案公。
寄吴江大博徐君章
刘敞（宋代）

吏退簿书敛，日落风景凉。偶无事物累，真得逍遥乡。

疏花媚空园，脩竹荫广坐。浊酒不难醉，磐石可径卧。

何必凌江汉，乃能濯埃尘。何必潜山林，乃能寄隐沦。

人多笑此言，此言未易笑。非君契心赏，谁肯过蓬藋。
夜坐怀李季蓬
赵蕃（宋代）

旧诵凌云赋，新哦泣鬼诗。
结交何用早，倾盖诈深期。
捷径看君绝，长途觉我衰。
殷勤今夜月，全似过桥时。
鸠衔枝謍巢树间经月不成而去
杨万里（宋代）

鸠妇那知自不栈，树阴疏处起楼台。
可怜积木如山样，一桷何曾絮得来。
次张龙湖吏侍院中观莲
徐阶（明代）

曲径方池列馆东，荷开殊胜昔年红。
虚瞻玉井青冥上，似睹金莲紫禁中。
佳实豫知深雨露，苦心原自耐霜风。
亭亭独立烟波冷，肯羡春华在汉宫。
自国清寺至石桥
韩元吉（宋代）

出郭天气阴，驱车日亭午。
漫漫山中云，犹作衣上雨。
仙山八百里，胜概随步武。
稽首金地尊，栖心玉京侣。
浮空方广寺，楼殿若可睹。
石梁泻悬流，下有老蛟怒。
我来净焚香，千花发茶乳。
拟访林下仙，飞来但金羽。
宪使储布哈守楚元帅余阙守舒 其二
吴当（元代）

败苇萧萧故垒秋，江山如画一渔舟。怪来不起临濠兴，病久愁深泪易流。
送医者黄生谒东诸侯
袁宏道（明代）

橘老柑黄不奈何，飘然艇子出烟波。而今海上单方几，王不留行一味多。
拟寒山寺 其一○八
释怀深（宋代）

名汤并利火，古今烧杀人。只贪炙手热，应笑甑生尘。

虎口都忘险，龙鳞不怕嗔。利名心未足，衰老已及身。
施潭
周弼（宋代）

归程风强阻，春色有如无。
上水千帆健，中流一矴孤。
雨冲寻屋燕，云背立樯乌。
尽说明朝顺，江行旧有图。
念奴娇
沈瀛（宋代）

郊原浩荡，正夺目花光，动色春色。白下长干佳丽最，寒食嬉游色物。雾卷香轮，风嘶宝骑，云表歌声遏。归来灯火，不知斗柄西揭。

六代当日繁华，幕天席地，醉拍江流窄。游女色色争唱道，缓缓踏青阡陌。乐事何穷，赏心无限，惟惜年光迫。须臾聚散，色生真信如客。
和木轩林先生寄本中韵
卢琦（元代）

玉人始相识，犹忆在琳宫。野树云间隔，灵槎海上通。

荷香风共远，荔子雨初红。别后还惆怅，何时笑语同。
周将军庙观岳侯石像二首 其一
薛季宣（宋代）

万死何知狱吏尊，威名盖代古难存。二桃岂为功高赐，一舸不容身退论。

几为饮江思道济，缪因图像削王敦。沈碑千古蛟川恨，留与无穷客断魂。
和胡戢七首
晁补之（宋代）

住近苏门有白云，闭关却扫道逾尊。
相逢不语忽长啸，今日岂无人姓孙。
题澄圣塔院上方
方干（唐代）

地灵直是饶风雨，杉桧老于云雨间。只讶窗中常见海，

方知砌下更多山。远泉势曲犹须引，野果枝低可要攀。

若把重门谕玄寂，何妨善闭却无关。
栾家濑
王维（唐代）

飒飒秋雨中，浅浅石溜泻。
跳波自相溅，白鹭惊复下。
早过奔牛
王士祜（清代）

枫叶萧萧露气清，菰蒲猎猎早潮生。扁舟跂脚闻风水，便有长江万里情。
濄口得双鳜鱼怀永叔
梅尧臣（宋代）

春风午桥上，始迎欧阳公。
我仆跪双鳜，言得石濑中。
持归奉慈媪，欣咏殊未工。
是时四三友，推尚以为雄。
于兹十九载，存没复西东。
我今淮上去，沙屿逢钓翁。
因之获二尾，其色与昔同。
钱将青丝绳，羹芼春畦菘。
公乎广陵来，值我号苍穹。
何为号苍穹，失怙哀无穷。
烹煎不暇饷，泣血语孤衷。
生平四海内，有始鲜能终。
唯公一荣悴，不媿古人风。
初秋书怀
陆游（宋代）

二十年前已二毛，即日何恨鬓萧骚。
孤灯自伴诗情苦，俗子从嫌醉眼高。
烟外暮钟来远寺，雨余秋涨集空壕。
思归更向文书嬾，此手惟堪把蟹螯。
题云窗
姚勉（宋代）

诗材无限思无穷，斂在唐人四句中。
参透此关犹细事，作诗知道始为工。
和傅侍郎至临漳感旧十咏 其九 和登临漳台
陈淳（宋代）

三山昂首状魁嵬，虎踞龙蟠萃一台。若跨地灵规贡宇，英才衮衮拔条枚。
碧泉书院偶书花木所有七首
胡宏（宋代）

自到湘南不见花，传闻金谷旧人家。
手培数本珍如玉，买得红尖一寸芽。
咏南山诸胜 寂室
杨杰（宋代）

白云隔尘喧，虚堂太岑寂。寒尽春自来，莺啼报消息。
送工部张侍郎入蕃吊祭（时张兼修史）
刘禹锡（唐代）

月窟宾诸夏，云官降九天。饰终邻好重，锡命礼容全。

水咽犹登陇，沙鸣稍极边。路因乘驿近，志为饮冰坚。

毳帐差池见，乌旗摇曳前。归来赐金石，荣耀自编年。
秦宫
王琅（明代）

大药难归海上船，沙丘龙寝已长年。如今岛里藏元屑，留得君王几度仙。
半生
滕斌（元代）

半生独受春风残，万感相随秋夜长。隐几无眠听落叶，松梢摇雨溅山房。
青玉案（暮春旅怀）
刘辰翁（宋代）

无肠可断听花雨。沈沈已是三更许。如此残红那得住。一春情绪。半生羁旅。寂寞空山语。

霖铃不是相思阻。四十平分犹过五。渐远不知何杜宇。不如归去。不如归去。人在江南路。
熊安生
徐钧（宋代）

周礼宏深熟讨论，鸾舆造请亦登门。
虽居异壤人争慕，纵阅千年书尚存。
和许总卿
王之望（宋代）

从来方面贵，体尊吟咏少。
君侯七尺躯，诗胆看更小。
句如星斗烂，气与云天杳。
词源倒三江，倾泻何时了。
临江仙（同前）
晁补之（宋代）

常记河阳花县里，恰如饭颗山逢。春城何处满丝桐。纶巾并羽扇，君有古人风。

重向梁王台畔见，黄花绿酒谁同。新诗别后寄南鸿。回头思照碧，人在白云中。
自伤
王建（唐代）

衰门海内几多人，满眼公卿总不亲。四授官资元七品，

再经婚娶尚单身。图书亦为频移尽，兄弟还因数散贫。

独自在家长似客，黄昏哭向野田春。
寄文通
许景衡（宋代）

俗流指笑漫喧喧，好古初心自惘然。已分平生有书癖，况堪此日识碑颠。

万金尽散英豪外，千卷仍存六一编。洗眼何时拂尘箧，待将点画较精研。
诣顺公问道
耿湋（唐代）

此身知是妄，远远诣支公。何法住持后，能逃生死中。

秋苔经古径，萚叶满疏丛。方便如开诱，南宗与北宗。
菩萨蛮 题雪芸晚霞楼小象
吴灏（清代）

露台袅袅婷婷立。柳枝残雨薰风湿。水样眼眉长。幽花和露香。

晚霞楼外月。照得人如雪。谁似雪儿痴。问君知不知。
哭清远权宰楼海司法二首
李昴英（宋代）

谕贼散私财，冥顽不可囘。
愤然瞋目骂，吾已戴头来。
一死当凶刃，千家免劫灰。
遗孤元未有，行路为悲哀。
雪夜枕上
顾逢（宋代）

客楼临水际，转觉夜寒生。
欹枕天将晓，搜诗睡不成。
雪多添月色，风近远钟声。
却喜心无事，梅花纸帐清。
送周草庭任云南佥事
罗玘（明代）

春草满庭芳，玩之生意长。
草莱被满野，不剪禾黍伤。
我愿草庭子，生意怕满腔。
乃持剪伐具，去我天一方。
我闻彼绝徼，蒺藜罗中央。
亦有螟与蛭，虺蛇杂蜣螂。
种种积丑恶，而于草中藏。
剪与不剪欤，我行课其场。
大哉天地仁，剑物用繁霜。
别修门
刘黻（宋代）

晓发别修门，湖山雾气昏。
百年培正脉，今日罪忠言。
列节关宗社，生还赖圣恩。
部天天不语，顾及见亲存。
送王葬师
郭钰（元代）

南山改旧陇，北山开新茔。行人路上总称好，谁其相者王先生。

王先生，双眼明，吾闻其语心为惊。江山随运有迁改，人物乘机分重轻。

指挥能事覈元化，何必长抱青囊经。嗟余独居环堵室，每一见之长叹息。

君家科第旧闻名，自经世变嗟何及。河南南阳多贵人，长平坑卒无哭声。

星翁筮史常相过，专门坚白吾何凭。衡岳由来凌绝顶，青山有尽云无尽。

更百千年似眼前，春蚕毕竟谁为枕。东家求富西厌贫，倒屣相迎如父兄。

伯牙抱琴子期听，倾人意气轻千金。秋风江上君重到，为君沽酒开怀抱。

杏花春早日边开，松树岁寒雪中老。
题贤女祠
曾原一（宋代）

翻手作云覆手雨，刘翁乃尔女如许。飘飘上下随春风，妾身肯似章台絮。

门前江水深更深，沈沈此水明妾心。后来志士为感慨，过此往事成悲吟。

嗟嗟许蔡复许吴，女吴绝蔡成二夫。此时哀泪苦几谏，翁意或可还其初。

吴家箱币罗堂前，女兮脉脉胡不言。后来吴郎傥不死，清祠未必能江边。

女今贤明照天宇，翁也反覆闻千古。许吴之日回此天，女贤翁否俱无传。
曾吏部寿诗集老杜句
楼钥（宋代）

刺史诸侯贵，春城海水边。
层城临媚景，水合数百源。
山色佳有余，云门吼瀑泉。
游山忆谢公，频游任履穿。
三寸如黄金，朱橘不论钱。
潇洒到江心，石濑月娟娟。
翠华拥吴岳，谁扶黄屋尊。
御榻在嵽嵲，佳气拂周旋。
多除南省郎，一麾出守还。
城中贤府主，今之黄颍川。
笔落惊风雨，谈论淮湖奔。
君书一万卷，分明在眼前。
老气横九州，黄鹄摩苍天。
历职汉庭久，磊落映时贤。
否臧太常议，正直朱丝弦。
东下姑苏台，戮力効鹰鸇。
谒帝似冯唐，明公独妙年。
列宿顿辉光，馨香粉署妍。
卿月升金掌，等级敢比肩。
巢许山林志，虚心味道玄。
此邦承平日，接近与名藩。
时节立复度，水旱其数然。
百谷漏波涛，狂风大放颠。
江流气不平，地轴为之翻。
人烟眇萧瑟，茅茨寄短椽。
凋瘵满膏肓，诛求何多门。
至尊方旰食，鸿雁美周宣。
平生方寸心，穷年忧黎元。
恐辜明主恩，筋力不辞烦。
晨趋阊阖内，应对如转环。
制可题未乾，御札早流传。
斯人亦何幸，已闻动行轩。
滞务兹一扫，烦苛法令蠲。
抚养甚分明，连樯并米船。
蜂蠆不敢毒，歌笑轻波澜。
骄阳化为霖，江鸣夜雨悬。
公镇踰岁月，人安若泰山。
且如今年冬，祁寒为之暄。
萧萧理体静，迥出诸侯先。
何时降玺书，谁能叫帝阍。
丝纶实是新，载渥照乾坤。
借问今何官，蓬莱汉阁连。
鸳鹭回金阙，会是正陶甄。
煊赫旧家声，风流今尚存。
严家聚德星，文雅见天伦。
曾参与游夏，寔为亲弟昆。
潘舆送喜频，堂后自生萱。
国与大名新，中堂有神仙。
令子各清标，芝兰叠璵璠。
今朝乌鹊喜，仙鹤下人间。
甘作老人星，晨霞朝可餐。
但求椿寿永，何曾藉偓佺。
献寿更称觞，肃肃秩初筵。
烂漫倒芳樽，华烛蟠长烟。
清朝燕贺人，尚为诸侯客，
坐客寒无毡。未见有知音，
非理谁与论。始知贤主人，
见我颜色温。包蒙忻有击，
豁达露心肝。窃效贡公喜，
兼尽宾主欢。吹嘘人所羡，
推毂期孤鶱。
村舍见红紫葵花开特可爱
叶方霭（清代）

插棘编荆茅舍清，此中谁拟见倾城。紫丝作障遮空暗，红锦裁衣曳地明。

惆怅忽从攀处得，凄凉多为别时生。不须更结繁华梦，野蝶山蜂自有情。
托人卖马二首 其一
陈造（宋代）

伴我山城惯崄巇，长因马健感吾衰。三年粗了痴儿事，并日犹嗟灶妇炊。

会见千金市龙种，可能一笑换蛾眉。还家劣有枯藤在，神驾尻轮得自欺。
即事五首 其三
吕陶（宋代）

乐俗亭下流水，嘉会宫前茂林。双瞳日日凝睇，远梦时时访寻。
句
强彦文（宋代）

船中灯火十年话，枕上江湖万里心。
赠太子太傅王尚书挽词二首
梅尧臣（宋代）

平生性忠厚，所守必尊君。
面实贤愚混，心惟白黑分。
事光中执法，书集右将军。
天意苦埋没，北邙松柏坟。
第一百六十五
文天祥（宋代）

风烟渺吴蜀，云帆转辽海。
丧乱纷嗷嗷，尚愧微躯在。
鹧鸪天·辇路珠帘两行垂
姜夔（宋代）

辇路珠帘两行垂。千枝银烛舞僛僛。

东风历历红楼下，谁识三僛杜牧之。

欢正好，夜何其。明朝春过小桃枝。

鼓声渐远游人散，惆怅归来有月知。
金刚随机无尽颂 其六 离色离相分第二十
释印肃（宋代）

山河镜上尘，猕猴背苦辛。参玄识得镜，了了见方亲。
杂咏一百首 其三十七 张说
刘克庄（宋代）

玉检匪颁隆，珠帘馈遗通。更挥谀墓笔，褒赞死姚崇。
西溪早行
姚宽（宋代）

清晨出故溪，邻曲未闻难。
草露平平湿，溪云漠漠低。
转山人忽见，分路马多迷。
作客风埃里，难堪听鼓鼙。
谢寿安簿寄锦屏山下所失剪刀
邵雍（宋代）

江夏尚能悲坠履，少原唯解泣遗{上竹下替}。
一刀所失安足系，不那久经人用心。
开元乐
李煜（五代）

心事数茎白发，生涯一片青山。
空山有雪相待，古路无人独还。
南柯子（次韵姚提点行可席上见贻）
韩元吉（宋代）

急雨朝来过，浓云晚半收。荷香便傍酒尊浮。极目淡烟斜照、满便洲。

消尽人间暑，翻成一段秋。使星南楚转东瓯。只恐禁林归诏、未容留。
朱明洞
释古诠（明代）

巨石当门辟，犹存古洞名。洑流声渐细，灵窟地俱平。

老鹤窥人起，奇花别俗生。林间朱果落，遗核又将萌。
太虚亭望金陵亭在摄山绝顶
于慎行（明代）

孤亭高倚暮云秋，平楚苍苍望石头。紫气微分双阙影，白云中石大江流。

萧森落木来悲气，迢递青山入壮游。王业千年根本在，燕吴两地对皇州。
分题得直沽海势送杨公子
曹义（明代）

□老关河暑尽消，辞亲远泛木兰桡。直沽到处轻移棹，海口过时趁早潮。

蜃气寒凝征旆湿，涛声晴送片帆遥。他年定省重来日，经此应知兴转饶。
雨中过碧山堂留饮张允文寓斋 其一
管棆（清代）

清斋向晚送新凉，喜弄鞭丝到草堂。压雨戎葵纷落砌，遮云宫柳欲过墙。

重悬帘幕浓如水，旋设樽罍静自香。入夏相过应不厌，拂天乔木有千章。
送明藏主
释如珙（宋代）

门内天地阔，门外山水长。
一句未脱口，遍界是冰霜。
寒光夺夜月，鬼神不敢当。
本来清净性，胸中无留藏。
拾得是我弟，寒山是我兄。
明朝相随去，一锡兼一瓶。
游歙州兴唐寺
张乔（唐代）

山桥通绝境，到此忆天台。竹里寻幽径，云边上古台。

鸟归残照出，钟断细泉来。为爱澄溪月，因成隔宿回。
寄晁以道
刘跂（宋代）

江东野老羹莼丝，弗羡肉山酒为池。啖我故人吏未归，脚靴手板方苦饥。

岂无盘飧置璧圭，我乏是物君非宜。近闻示病作居士，不似齐州称主司。

岁恶无乃馋所为，自是不当食肉糜。书来中有七字诗，问讯劳苦开人眉。

墨丸不减官隃麋，著书寂寞来孔时。我曹老矣善自持，莫拟狂瘦胜痴肥。

他乡异县久别离，明月千里长相思。
和俞教授见寄并非韵
黄庚（元代）

天边日月似梭飞，百岁光阴难预期。
有酒不妨留野客，无钱何惜典春衣。
江山犹记登临处，身世都非少壮时。
晚影清闲宜学道，黄庭一卷究玄微。
客至
许浑（唐代）

得路逢津更俊才，可怜鞍马照春来。残花几日小斋闭，

大笑一声幽抱开。袖拂碧溪寒缭绕，冠欹红树晚徘徊。

相逢少别更堪恨，何必秋风江上台。
同二相已下群官乐游园宴
李隆基（唐代）

撰日岩廊暇，需云宴乐初。万方朝玉帛，千品会簪裾。

地入南山近，城分北斗馀。池塘垂柳密，原隰野花疏。

帟幕看逾暗，歌钟听自虚。兴阑归骑转，还奏弼违书。
烛影摇红
吴灏（清代）

寂寞江城，渐夜阑，偶被酒、心情懒。芙蓉才谢紫荆开，繁蕊红英煖。

春雨秋云易断。沼芰枯、年华渐晚。小窗閒倚，夜色苍茫，蟾儿光短。
颂古三十一首
释原妙（宋代）

落花台上重铺锦，玛瑙阶前布赤沙。
情义尽从贫处断，世人偏向有钱家。
游郑园和张水南司成韵三首 其三
孙承恩（明代）

郑谷园居我兴同，吾园遥隔海云东。一春坐忆浦南雨，此日来瞻江上峰。

返照渐催归路暝，昏鸦齐噪满林风。草堂净榻容相借，卧听城西野寺钟。
阑干万里心（寓忆王孙）
张辑（宋代）

小楼柳色未春深。湘月牵情入苦吟。翠袖风前冷不禁。怕登临。几曲阑干万里心。
一字百题示商君祥 其六十九 名
李俊民（金朝）

求为天下士，所望不亦厚。得少失有馀，何况在身后。
忆渊明二首
冯时行（宋代）

五音不害道，其如哇淫何。
聊以写我心，素琴时按摩。
澹泊有妙意，岂忧焚天和。
贤哉等溟鸿，竟免婴祸罗。
中秋夜泊淮安
陈英弼（明代）

中秋良夜泊淮壖，露冷风清月满船。千古共传今夕好，一年争似此时圆。

桂枝看冷蟾宫近，玉宇云消宝镜悬。好景独怜空自负，蓬窗攲枕且高眠。
醉蓬莱（代上陈帅生日）
洪适（宋代）

正中秋初过，重阳相近，金茎多露。玉燕开祥，喜气浮庭户。览凤露峰，骖鸾八桂，未展青云步。碧玉篸边，红莲池上，羽仙旁午。

少日声名，珠玑黼黻，晔煜分符，喧轰持斧。带缓裘轻，足远人襦衤夸。唇注樱桃，腰欺杨柳，歌舞新蛮素。满酌金船，寿公露岁，东台西府。
归朝欢·才鼓虞弦薰早入
佚名（宋代）

才鼓虞弦薰早入。昴日三分今恰一。清和时节天气佳，绿树莺簧巧调律。祥云舒好色。瑞气珑葱满籝室。又争知、长庚叶梦，太白生今夕。快上星辰听履舃。州县劳人空役役。暂辞朱皂养冲和，绿野堂延蓬岛客。华筵倾玉液。难老细听歌永锡。寿何其，松椿不数，自可齐箕翼。
柬周五哥
韩淲（宋代）

我欲春山去，呼儿取杖藜。弄晴方见日，吹雨又生泥。

怅望还归舍，怀思未隔溪。会当舒此兴，花草步芳蹊。
次毕将叔韵寄寿阳三首 其一
刘跂（宋代）

抚枕得滂湃，开轩延翠微。乃翁故时客，何许更言归。

有兴添书滴，无心傍钓矶。惟应一大事，策杖到禅扉。
赞朝阳穿破衲待月了残经
释法薰（宋代）

日晷已殂，我经未了。
掩卷立须臾，冰壶挂森杪。
移居且弥月旧主迟迟未去诗以促之
林光（明代）

变换门庭更买新，休论谁富更谁贫。梁间已换来巢燕，榻外那容鼾睡人。

两耳岂堪闻毁瓦，千金犹欲买比邻。我来暂作栽花主，莫怪晨昏吠犬嗔。
戏中书岩宝印师方丈
史尧弼（宋代）

宁堕眉毛出为人，舌端雷电不无神。
如今有口却挂壁，草木岩中元自春。
良禅人干田求颂
释正觉（宋代）

良田一片望无涯，旷古相传佛祖家。
四至町畦谁作伴，中心树子自开华。
示人鎌样秋云卷，催牯鞭声春日斜。
收拾归来付耕事，衲僧气味较些些。